CELEX: C2004/300/95
Language: el
Date: 2004-12-04 00:00:00
Title: Υπόθεση Τ-395/04: Προσφυγή της Air One S.p.A. κατά της Ευρωπαϊκής Επιτροπής που ασκήθηκε στις 5 Οκτωβρίου 2004

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/49
            
         Προσφυγή της Air One S.p.A. κατά της Ευρωπαϊκής Επιτροπής που ασκήθηκε στις 5 Οκτωβρίου 2004
   (Υπόθεση Τ-395/04)
   (2004/C 300/95)
   Γλώσσα διαδικασίας: η ιταλική
   Η Air One S.p.A., εκπροσωπούμενη από τους Gianluca Belotti και Matteo Padellaro, άσκησε στις 5 Οκτωβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Ευρωπαϊκής Επιτροπής.
   Η προσφεύγουσα ζητεί από το Πρωτοδικείο:
   
               —
            
            
               να αναγνωρίσει ότι η Επιτροπή, παραλείποντας να λάβει θέση, καίτοι κλήθηκε επισήμως προς τούτο, επί της καταγγελίας που υπέβαλε στις 22 Δεκεμβρίου 2003 η Air One σχετικά με παράνομες κρατικές ενισχύσεις που χορήγησαν οι ιταλικές αρχές στον αερομεταφορέα Ryanair, παρέβη τις υποχρεώσεις που υπέχει από τη Συνθήκη ΕΚ·
            
         
               —
            
            
               να υποχρεώσει την Επιτροπή να λάβει χωρίς περαιτέρω καθυστέρηση θέση επί της καταγγελίας της προσφεύγουσας, εκδίδοντας επίσημη σχετική πράξη, καθώς και επί των αιτήσεων λήψεως προσωρινών μέτρων·
            
         
               —
            
            
               να καταδικάσει, εν πάση περιπτώσει, την καθής στα δικαστικά έξοδα, έστω και αν καταργηθεί η δίκη σε περίπτωση που η Επιτροπή εκδώσει σχετική πράξη προτού εκδοθεί απόφαση επί της παρούσας υποθέσεως.
            
         Ισχυρισμοί και κύρια επιχειρήματα:
   Προς στήριξη της προσφυγής κατά παραλείψεως, η προσφεύγουσα υποστηρίζει ότι, με επιστολή της 22ας Δεκεμβρίου 2003, υπέβαλε στην Ευρωπαϊκή Επιτροπή καταγγελία σχετικά με τις παράνομες ενισχύσεις που είχαν χορηγηθεί στον ιρλανδικό αερομεταφορέα Ryanair σε διαφόρους ιταλικούς αερολιμένες, υπό μορφή άκρως ανταγωνιστικών τελών αεροδρομίου και τιμών για τις υπηρεσίες που του παρέχονταν κατά την πραγματοποίηση στάσεων σε αεροδρόμια της Ιταλίας και, ενίοτε, υπό μορφή πλήρους απαλλαγής από κάθε τέλος.
   Επειδή η Επιτροπή δεν προέβη σε εξέταση της καταγγελίας, η Air One την κάλεσε επισήμως να λάβει θέση επί της καταγγελίας της δυνάμει του άρθρου 232 ΕΚ. Έκτοτε παρήλθαν άπρακτοι τέσσερις μήνες. Η Air One αποφάσισε να προσφύγει στο Πρωτοδικείο της ΕΕ.
   Η προσφεύγουσα υπογραμμίζει συναφώς ότι το Πρωτοδικείο δεν μπορεί παρά να καταδικάσει το γεγονός ότι παρήλθαν εννέα μήνες χωρίς να πραγματοποιηθεί καμία εξέταση και χωρίς η Επιτροπή —έχοντας λάβει μια λεπτομερή καταγγελία για πραγματικά περιστατικά τα οποία, σε μεγάλο βαθμό και σε ανάλογες περιπτώσεις, ήδη θεωρήθηκαν από την Επιτροπή ως κρατικές ενισχύσεις— να αποφασίσει να προβεί σε ενέργειες προς τις ιταλικές αρχές για τις παράνομες και, πιθανότατα, ασυμβίβαστες με την κοινή αγορά ενισχύσεις.
   Εξάλλου, η προσφεύγουσα κρίνει σκόπιμο να παρατηρήσει ότι οι επίδικες ενισχύσεις χορηγήθηκαν σε επιχείρηση η οποία ασκεί δραστηριότητα στον τομέα των αερομεταφορών, ο οποίος αποτελεί σήμερα το αντικείμενο ιδιαίτερης προσοχής εκ μέρους της Επιτροπής, ιδίως όσον αφορά τις κρατικές ενισχύσεις.